
      MUNICIPIUL CRAIOVA

CONSILIUL LOCAL AL MUNICIPIULUI CRAIOVA

HOTĂRÂREA NR. 53
referitoare la atribuirea contractului de delegare pentru activitatea de întreţinere – menţinere a sistemului de iluminat public din municipiul Craiova
Consiliul Local al Municipiului  Craiova, întrunit în şedinţa extraordinară din data de 12.02.2015;

Având în vedere raportul nr.9821/2015 întocmit de Direcţia Servicii Publice prin care se propune atribuirea contractului de delegare pentru activitatea de întreţinere – menţinere a sistemului de iluminat public din municipiul Craiova şi rapoartele comisiilor de specialitate ale Consiliului Local al Municipiului Craiova nr.64, 65, 66, 69 şi 70/2015; 


În conformitate cu prevederile Legea nr.51/2006, republicată, privind serviciile comunitare de utilităţi publice, Legii nr.230/2006 privind serviciul de iluminat public, modificată şi completată, Hotărârii Guvernului nr.717/2008 pentru aprobarea Procedurii-cadru privind organizarea, derularea şi atribuirea contractelor de delegare a gestiunii serviciilor comunitare de utilităţi publice, a criteriilor de selecţie-cadru a ofertelor pentru serviciile comunitare de utilităţi publice şi a Contractului-cadru de delegare a gestiunii serviciilor comunitare de utilităţi publice, Hotărârii Guvernului nr.71/2007 pentru aprobarea Normelor de aplicare a prevederilor referitoare la atribuirea contractelor de concesiune de lucrări publice şi a contractelor de concesiune de servicii prevăzute în Ordonanţa de Urgenţă a Guvernului nr.34/2006 privind atribuirea contractelor de achizitie publică, a contractelor de concesiune de lucrări publice şi a contractelor de concesiune de servicii;

          În temeiul art.36, alin.2 lit. d coroborat cu alin.6 lit. a, pct.14, art.45, alin.3 şi art.61, alin.2 din Legea nr.215/2001, republicată, privind administraţia publică locală;

HOTĂRĂŞTE:

Art.1. Se aprobă atribuirea prin procedura negocierii, fără publicarea unui anunţ de participare, a contractului de delegare pentru activitatea de întreţinere – menţinere a sistemului de iluminat public din municipiul Craiova, pentru o perioadă de 6 luni, dar nu mai târziu de data atribuirii contractului de delegare prin concesiune a serviciului de iluminat public din municipiul Craiova, începând cu data de 13.03.2015.
Art.2. Primarul Municipiului Craiova, prin aparatul de specialitate: Serviciul Administraţie Publică Locală şi Direcţia Servicii Publice vor aduce la îndeplinire prevederile prezentei hotărâri.

